Bokke onttrek aan Rugbykampioenskap | Maroela Media
Die Springbokke gaan nie vanjaar hul Rugbykampioenskap-titel verdedig nie.
SA Rugby (Saru) het Vrydagoggend ná dae lange onsekerheid oor die kwessie of die Springbokke na Australië sal reis, bevestig dat dit nie sal gebeur nie.
Die deurlopende komplikasies rakende die Covid-19-pandemie en kommer dat die welsyn van spelers ernstig in gevaar gestel sal word, het dit volgens Saru onmoontlik gemaak om aan Sanzaar die versekering te gee dat Suid-Afrika sal deelneem.
Volgens Jurie Roux, uitvoerende hoof van Saru, het die tyd hulle ingehaal en was daar geen ander uitweg as om die Springbokke te onttrek nie.
"Dit is 'n uiters teleurstellende uitkoms vir ons ondersteuners en kommersiële vennote, maar die deurlopende uitwerking van die pandemie beteken ons kan nie 'n Springbokspan lewer sonder om spelers se welsyn ernstig in gedrang te bring nie."
Roux het gesê die plaaslike uitdagings is vererger deur die feit dat die 24 oorsese spelers, wat uitgewys is om moontlik gekies te word en vir wie daar om visums aansoek gedoen is, by Europese en Japanse klubs gebaseer is.
"Spelers in Engeland, Ierland, Frankryk en Japan word onderwerp aan verskillende plaaslike regulasies en reisprotokol, asook moontlike hernieude inperkings in sommige gebiede."
Dit was volgens Roux dus onduidelik of die spelers deel van die Springbokspan sou kon wees.
Rassie Erasmus, direkteur van rugby, het gesê daar is vir elke scenario beplan.
"Ons het bepaal dat die spelers 'n minimum van 400 minute speeltyd nodig gehad het voor hulle gereed kon wees vir 'n toetswedstryd. Die oorsese spelers het voor ons weer begin speel en sou teen 7 November naby aan dié tyd wees. Maar baie van hulle het reeds hul programme voltooi of het Covid-19-uitbrekings gehad wat die beplanning in die wiele gery het."
Volgens Erasmus het die spelers by Japanse klubs nog glad nie gespeel nie en sou die spelers in Suid-Afrika nie naby die 400 minute gekom het teen die tyd dat die toernooi moet afskop nie.
Plaaslike spelers het hulle eerste mededingende wedstryde die afgelope naweek gespeel, meer as 29 weke ná die Superrugbyreeks. Nieu-Seeland en Australië het onderskeidelik 17 en 14 weke terug al weer rugby begin speel.
"Dit was tot dusver 'n uiters uitdagende jaar en wat as 'n twee week lange inperking begin het, het tot 'n wêreldkrisis gelei. Dit blyk onmoontlik te wees dat die Springbokke nie in 2020 'n toetswedstryd gaan speel nie, maar openbare gesondheid en veiligheid is die hoofbron van kommer," het Roux gesê.
"Al wat ons nou kan doen, is om die plaaslike kompetisies te geniet en maniere te vind om gereed te wees vir die aankoms van die Britse en Ierse Leeus in 2021."
Die onttrekking van die Springbokke aan die Rugbykampioenskap beteken dat 'n Drienasies-toernooi nou in Australië tussen die All Blacks, Pumas en Wallabies sal plaasvind.
Nog n gebreekte ding…. Viva anc!!
Dankie tog, dit was van die begin af duidelik dat die SA spelers 'n agterstand het wat wedstryd fiksheid betref. Sou net 'n verleentheid wees om daar te speel. Nou kan NZ maar vir hulle kry met nuwe superugby toernooi.
Covid 19 word baie keer misbruik en as rede aangevoer.
Ja en so val die helde, danksy die uiters briljante ANC regering van die land. So kom ons om so kom ons om. ANC regering het 'n magies aanraking. Alles waaraan hulle vat verander in strooi